Document ID: 31997R1482

Uredba Komisije (ES) št. 1482/9
z dne 28. julija 1997
o določbah za prosto cono Madeire za izvajanje Uredbe Sveta (ES) št. 122/96 o uvedbi ugodnejše tarifne obravnave določenega blaga pri uvozu v prosti coni Madeire in Azorov zaradi njegove posebne uporabe
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 122/96 z dne 22. januarja 1996 o uvedbi ugodnejše tarifne obravnave določenega blaga pri uvozu v prosti coni Madeire in Azorov zaradi njegove posebne uporabe [1] in zlasti členov 2 in 3 Uredbe,
ker zahteva, ki so jo predložili portugalski organi na podlagi člena 2(1) Uredbe (ES) št. 122/96, zadeva samo prosto cono Madeire;
ker mora Komisija zaradi navedenega zahtevka in spodbujanja dejavnosti v prosti coni Madeire v skladu s členom 2 Uredbe (ES) št. 122/96 sestaviti seznam blaga, za katerega velja oprostitev plačila carin, če je to blago namenjeno bistveni predelavi po členu 24 Uredbe Sveta (EGS) št. 2913/92 z dne 12. oktobra 1992 o Carinskem zakoniku Skupnosti [2], kakor je bila nazadnje spremenjena z Uredbo (ES) št. 82/97 [3];
ker je treba določiti take nadzorne ukrepe, ki zagotavljajo, da je dovolitev ugodnejše tarifne obravnave blaga zaradi njegove posebne uporabe v skladu s členi 291 do 304 Uredbe Sveta (EGS) št. 2454/93 [4], kakor je bila nazadnje spremenjena z Uredbo (ES) 89/97 [5], o določbah za uporabo Uredbe (EGS) št. 2913/92, in da se glede na to, da se ti postopki v zvezi s posebno uporabo izvajajo v prosti coni Madeire, uporabljajo predpisi o prostih conah, zlasti členi 799 do 842 Uredbe (EGS) št. 2454/93;
ker se ukrepi trgovinske politike uporabljajo, ko je blago dano v posebno uporabo;
ker so ukrepi, predvideni s to uredbo, v skladu z mnenjem Odbora za carinski zakonik,
SPREJELA NASLEDNJO UREDBO:
Člen 1
V skladu s členoma 1 in 2 Uredbe (ES) št. 122/96 se pod pogoji iz členov 2 in 3 do 31. decembra 2005 v celoti opustijo carine, ki se uporabljajo za blago iz Priloge I, sproščeno v prosti promet v prosti coni Madeire.
Člen 2
1. Dovoljenje po členu 291(2) Uredbe (EGS) št. 2454/93 izdajo carinski organi, pristojni za nadzor proste cone Madeire, na podlagi pisnega zahtevka zadevne osebe.
2. Zahtevek ustreza vzorcu iz Priloge II. Poleg podatkov, ki jih je možno zahtevati po odstavku 3 člena 291, vlagatelj v zahtevku predloži podatke, ki jih zahtevajo posamezne rubrike navedenega vzorca. Zahtevki se podpišejo in datirajo.
3. Dovoljenje za sprostitev blaga v prosti promet pod ugodnejšo tarifno obravnavo se izda v skladu z vzorcem iz Priloge III.
Člen 3
1. Blago, ki je v skladu s to uredbo dano v prosti promet znotraj proste cone z uporabo carinske stopnje nič, ostane pod pogoji iz člena 82 Uredbe (EGS) št. 2913/92 pod carinskim nadzorom.
2. Vsi postopki v zvezi s posebno uporabo blaga morajo biti prikazani v evidencah o blagu, dogovorjenih v skladu s členoma 293(b) in 817 Uredbe (EGS) št. 2454/93.
3. V evidence blaga se vključijo naslednji dodatni podatki:
(a) podatki o blagu, ki je v okviru režima posebne uporabe sproščeno v prosti promet;
(b) podatki o določeni posebni uporabi;
(c) podatki o proizvodih, ki nastanejo iz določene posebne uporabe.
4. Za izvoz blaga, za katero se je v skladu s pogoji iz odstavka 1 uporabljala carinska stopnja nič, veljajo naslednje zahteve:
(a) za proizvode, nastale iz predvidene posebne uporabe, je treba predložiti dokaz, da so bili predelani, kakor zahteva člen 24 Uredbe (EGS) št. 2913/92;
(b) za drugo blago je treba:
- v primeru izvoza predložiti izvozno deklaracijo,
- v primeru uničenja blaga zunaj proste cone predložiti ustrezno dovoljenje; odpadki ali ostanki uničenega blaga pa morajo biti dani v eno od carinsko dovoljenih rab ali uporab, predvidenih za neskupnostno blago,
- plačati carino, če se blago uporabi za druge namene, kakor so predvideni s to uredbo.
Člen 4
Ta uredba začne veljati tretji dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 28. julija 1997

Labels: 18
3
1